31998R1436
L 191/15
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1436/98 НА КОМИСИЯТА
от 3 юли 1998 година
относно разрешение за употребата на някои добавки в храните за животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 93/113/ЕО на Съвета от 14 декември 1993 година относно използването и търговията с ензими, микроорганизми и препарати от тях при храненето на животните (1), последно изменена с Директива 97/40/ЕО на Съвета (2), и по-специално член 5 от нея,
като има предвид, че Директива 70/524/ЕИО на Съвета от 23 ноември 1970 година относно добавките в храните за животни (3), последно изменена с Директива 98/19/ЕО на Комисията (4), постановява новите добавки или новите приложения на добавките да могат да бъдат разрешавани в съответствие с напредъка на научното и техническо познание;
като има предвид, че Директива 93/113/ЕО, чрез дерогация от Директива 70/524/ЕИО, позволява на държавите-членки да разрешават временното използване и търговия с ензими, микроорганизми и препарати от тях при храненето на животните;
като има предвид, че прегледът на досиетата, изпратени от държавите-членки в съответствие с член 3 от Директива 93/113/ЕО, показва, че определен брой вещества от групата на ензимите и микроорганизмите могат да бъдат временно разрешени за употреба;
като има предвид, че Научният комитет по храненето на животните е издал положително становище по отношение безвредността на тези вещества;
като има предвид, че мерките, предвидени в настоящия регламент, са в съответствие със становището на Постоянния комитет по храните за животни,
ПРИЕ НАСТОЯЩИЯ РЕГЛАМЕНТ:
Член 1
Веществата, принадлежащи към група „ензими“ и изброени в приложение I към настоящия регламент, могат да бъдат разрешени за употреба като добавки при храненето на животните при спазване на условията, установени в същото приложение.
Член 2
Веществата, принадлежащи към група „микроорганизми“ и изброени в приложение II към настоящия регламент, могат да бъдат разрешени за употреба като добавки при храненето на животните при спазване на условията, установени в същото приложение.
Член 3
Настоящият регламент влиза в сила на 1 юли 1999 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 3 юли 1998 година.